REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/245-17

14. novembar 2017. godine

B e o g r a d

Z A P I S N I K

21. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 13. NOVEMBRA 2017. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Žarko Bogatinović, Milija Miletić, Mladen Lukić, Marjana Maraš, Miroslav Aleksić i Nada Lazić, kao i Zvonimir Đokić (zamenik Jasmine Obradović), Olivera Ognjanović (zamenik Veroljuba Matića), Zoltan Pek (zamenik Arpada Fremonda) i Vladimir Đurić (zamenik Nenada Božića), zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Ognjen Pantović, Radovan Jančić, Arpad Fremond, Goran Ješić, Milorad Mirčić, prof. dr Miladin Ševarlić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Milan Ćuprić, Sektor za poljoprivrednu politiku, Branislav Veljković, Sektor za ruralni razvoj i Bojan Živković, pomoćnik direktora Uprave za agrarna plaćanja.

Pre utvrđivanja dnevnog reda, njegovu dopunu predložila je Nada Lazić sa tačkom: Predlog za organizovanje javnog slušanja na temu: Stanje voda u Srbiji.

Odbor nije prihvatio predlog Nade Lazić za dopunu dnevnog reda ( 2 za, 8 nije glasalo).

Odbor je jednoglasno usvojio sledeći

**D n e v n i r e d**

1. Razmatranje Informacije o radu Ministarstva poljoprivrede, šumarstva i vodoprivrede za treći kvartal 2017. godine ( broj 02-3092/17 od 20. oktobra 2017. godine);
2. Razno.

Prva tačka dnevnog reda **–** Razmatranje Informacije o radu Ministarstva poljoprivrede, šumarstva i vodoprivrede za treći kvartal 2017. godine (broj 02-3092/17 od 20. oktobra 2017. godine)

Željko Radošević istakao je da su Informacijom obuhvaćene sve aktivnosti kojih je bilo mnogo u periodu trećeg kvartala 2017. godine.

Bojan Živković podsetio je da Uprava za agrarna plaćanja operativno sprovodi program isplate subvencija za poljoprivredu i ruralni razvoj. Pred Upravom su dva glavna zadatka, da svake godine realizuje za 20-30% više zahteva za subvencije i da se pripremi i dobije akreditacija za sprovođenje IPARD programa. Oba zadatka se uspešno sprovode. U trećem kvartalu 2017. godine isplaćeno je 55.000 rešenja po zahtevima za subvencije, što čini oko 12.5 milijardi dinara.

Što se tiče aktivnosti Sektora za ruralni razvoj, Branislav Veljković naveo je da je urađeno sve predviđeno akcionim planom, kao i da su usvojeni svi pravilnici za sprovođenje IPARD programa, posebno za mere jedan i tri. On je izrazio očekivanje da će u decembru 2017. godine biti raspisani konkursi po ovim merama, kao i da će biti spremni paketi nacionalnih mera za poljoprivrednike.

Odbor je većinom glasova (8 za, 1 nije glasao), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za treći kvartal 2017. godine i odlučio da je prihvati.

Druga tačka dnevnog reda – Razno

Pod tačkom razno, Milija Miletić predložio je da se narodni poslanik Mladen Lukić odredi za člana Pododbora za praćenje stanja u poljoprivredi u marginalnim - najnerazvijenijim područjima Republike Srbije.

Odbor je jednoglasno prihvatio ovaj predlog.

Pošto drugih pitanja i predloga nije bilo, sednica je zaključena u 11,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević